Politiet har endnu ikke fundet frem til gerningsmændene, der har begået en række indbrud i Thisted.

Ferietomme huse er lige nu et attraktivt mål for indbrudstyve, der i ly af højsæsonen slipper usete afsted med tyvekosterne. Det oplever man i stor stil i Thisted, hvor der alene i denne uge er blevet begået syv indbrud i Østbyen. Det oplyser lokalpolitiet torsdag formiddag. - De brækker havedøre og vinduer op og går efter kontanter og smykker. Vi har endnu ikke det fulde overblik over, hvad der præcist er blevet stjålet, fordi folk ikke er kommet hjem, siger Jørgen Jensen fra Thisted Politi. - Vi mistænker, at det er de samme personer som står bag alle indbruddene, lyder det. Politiet med opfordring: - Vær opmærksom I forbindelse med et af indbruddene trak tyvene gardinerne for, så de kunne operere i fred og ro. Derfor råder politiet nu lokalbefolkningen til at holde særligt øje med mistænkelig aktivitet i de sene aften- og nattetimer. - Naboerne opdagede først dagen efter, at gardinerne lige pludselig var trukket for i det tomme hus. - Jeg vil gerne opfordre folk til at være ekstra opmærksomme, så vi kan få fat i gerningsmændene, siger Jørgen Jensen. Hvis du har set eller hørt noget, som kan lede politiet til en opklaring af sagerne, hører de gerne fra dig på telefon 114.